Et politisk flertal i Folketinget besluttede tirsdag, at flere elever fra på mandag kan modtage fysisk undervisning på skolen. For femte til ottende klasse på Gistrup Skole bliver omgivelserne en del anderledes end vanligt.

Først fik nulte til fjerde klasse lov at modtage fysisk undervisning på skolen og senest blev det niendeklassernes tur. I går modtog femte til ottende klasse også en glædelig nyhed. På mandag kan eleverne i disse fire klassetrin nemlig se frem til fysisk undervisning. Undervisningen skal imidlertid foregå ude i det fri, og eleverne må for nu nøjes med en enkelt ugentlig undervisningsdag væk, hvor de ikke sidder begravet i computerskærmen. Skoven erstatter klasselokalet På Gistrup Skole er planen ifølge skoleleder Thorstein Jensen, at undervisningen bliver flyttet et temmelig uvant sted hen. Nemlig i skoven. - Jeg har møde med lærerne her til eftermiddag, og hvis de ellers er enige med mig, så er planen, at vi vil forsøge at udnytte det område, som vi ligger i. Der er masser af skov her, så planen er at inddele skoven i nogle områder, som eleverne kan være i. Udeundervisning er noget, vi faktisk rigtig gerne vil gøre brug af, og det med at få bevægelse i undervisningen det kommer til at give sig selv mere nu, fordi situationen er, som den er, siger Thorstein Jensen. Efter gårsdagens udmelding fra regeringen er skolen i fuld gang med at gøre klar til elevernes ankomst, og Thorstein Jensen forventer ikke, at han er den eneste, der glæder sig til mandag. - Jeg forventer, at selv dem, der synes, at skolen er allemest kedelig, vil synes, at det er dejligt at komme tilbage. Eleverne skal nok lige bruge en dags tid til at vende sig til at være tilbage, men jeg tror, at de glæder sig, fortæller han.